Papirlønn

Papirlønn (Acer griseum) er en lønneart fra Kina.

Den er et løvfellende tre som blir opptil 20 m høyt. Barken er oransjebrun eller rødbrun og skaller av sidelengs. Bladene er trekoblede, og bladstilken er 2–4 cm og hårete. Oversiden er mørkegrønn og hårete på unge blad, mens undersiden er blåhvit og tett håret. Midtsmåbladet har en 1 cm lang stilk, kileformet basis, 1 stor tann på hver side og 0–2 små tenner nedenfor. Sidesmåbladene er nesten sittende, asymmetriske og har 1 stor tann på ytterkanten, 0–1 ovenfor denne og 0–2 små tenner på innerkanten. Høstfargen er karmosinrød eller mørkerød.

Trærne har som regel tvekjønnede og rene hannblomster på samme plante (andromonøci), men kan også ha tvekjønnede og rene hannblomster på ulike planter (androdiøci). Blomstringen skjer i april. Blomsterstanden er en hengende halvskjerm med 3–5 blomster. Blomsterstilken er 3–5 cm lang og tett håret. Blomstene har 5 begerblad, 5 kronblad og 10 pollenbærere. Fruktene er 3,5 cm lange og 1,5 cm brede samaraer som sitter parvis i omtrent 90° vinkel. De er modne i september.

Arten vokser i blandingsskoger 1500–2000 moh. Utbredelsen omfatter sørøstlige Gansu, sørvestlige Henan, vestlige Hubei, nordvestlige Hunan, sørlige Shaanxi, sørlige Shanxi og østlige Sichuan.

Papirlønn dyrkes som prydtre på grunn av den dekorative barken. I Norge kan den plantes til herdighetssone 3 eller 4.

Galleri

Litteratur

Eksterne lenker 
 

Lønneslekten
Kinas endemiske flora
Sterkt truede arter på IUCNs rødliste